I forbindelse med efterforskningen af flere sager om skamfering af heste er der dukket en ny sag op i Jebjerg på Salling sydøst for Nykøbing  - om mulig skamfering af heste. Den sag kan muligvis hænge sammen med flere andre sager, som Dyrevelfærdssektionen ved Nordjyllands Politi  lige nu efterforsker - blandt andet sammenlignelige sager begået i Terndrup og Aars tilbage i 2020. - Vi skal dog have undersøgt denne nye sag yderligere, før vi kan udtale os om de nærmere omstændigheder, siger lederen af efterforskningen, politikommissær Henrik Jensen. Til gengæld vil politiet gerne ud med konkrete oplysninger i endnu en sag om skamfering af heste sket i et område nord for Randers i august og september i år.  I forbindelse med sagen er man kommet på sporet af en yngre mand, der er interessant for politiet. Han indfandt sig nemlig onsdag d. 25. august kl. 15.20 på adressen Lindegaardsvej 33 i byen Linde mellem Hadsund og Randers. - Og her filmede manden med sin mobiltelefon ud over en hestefold med ca. 10 heste, ligesom han filmede ind i en tilhørende hestestald, siger Henrik Jensen, Dyrevelfærdssektionen ved Nordjyllands Politi og fortsætter: - Pågældende mand er interessant for os at komme i kontakt med, idet hans færden på tidspunktet gør, at han bør afhøres til sagen – så har nogen set ham eller har andre oplysninger, så ring til os på 114. Manden beskrives af politiet som mellem 18 og 25 år, almindelig af bygning, ca. 180 cm, lys i huden med mørkt halvlangt hår, iført brun trøje, sorte bukser og sorte sko med hvide såler. Han gik rundt med sin telefon i hånden og havde hvide høretelefoner i ørerne. Han bar endvidere på en flaske vand og en mindre sort taske/paraplylignende genstand. Har man kendskab til den pågældende mand eller oplysninger iøvrigt i sagerne, så kontakt  Nordjyllands Politi, Dyrevelfærdssektionen på telefon 114.

Opsummering:
I forbindelse med efterforskning af flere sager, der omhandler skamfering af flere heste, efterlyser Nordjyllands Politi nu en yngre mand, som man betragter som mistænkt i sagen.